**Faza II a Proiectului major „Creșterea gradului de acoperire și incluziune a sistemului de înregistrare a proprietăților în zonele rurale din România”- cod SMIS 325483**

Agenția Națională de Cadastru și Publicitate Imobiliară (ANCPI) derulează Faza II a Proiectului major „Creșterea gradului de acoperire și incluziune a sistemului de înregistrare a proprietăților în zonele rurale din România”, finanțat în cadrul Programului Creștere Inteligentă, Digitalizare şi Instrumente Financiare 2021-2027 (PoCIDIF).

Valoarea totală aferentă fazei a doua a proiectului este de 757.573.628,11 lei, din care 567.796.123,70 lei reprezintă fonduri externe nerambursabile de la Uniunea Europeană și 189.777.504,41 lei cofinanțare de la bugetul de stat.

Scopul proiectului este înregistrarea sistematică a 5,758 milioane de hectare de teren, cu sau fără construcții, din 660 UAT-uri rurale situate în 7 regiuni mai puțin dezvoltate ale României.

Înregistrarea sistematică a proprietăților în aceste comune este prioritară deoarece:

- sunt situate în zone rurale expuse din punct de vedere social;

- au un rol important pentru proiectele de infrastructură.

Realizarea înregistrării sistematice a proprietăților în aceste comune va asigura securitatea juridică și transparența drepturilor reale ale proprietăților din zonele țintă (inclusiv proprietățile statului), care vor fi înregistrate în sistemul integrat de cadastru și carte funciară gestionat de ANCPI.

Astfel, datele cadastrale ale proprietăților din zonele vizate vor fi complete și vor reprezenta datele legale de referință cu privire la drepturile de proprietate la nivel național. Sistemul cadastral este una dintre bazele de date spațiale centrale ale oricărui stat. Prin crearea unui sistem cadastral sigur și fiabil pentru înregistrarea proprietăților din zonele proiectului, toate imobilele vor avea o referință spațială absolută pe harta cadastrală. În plus, toate parcelele vor avea limite georeferențiate în sistemul național geodezic de referință și nu vor exista suprapuneri ale imobilelor.

 Proiectul major răspunde obiectivelor Programului Național de Cadastru și Carte Funciară (PNCCF), reglementat de Legea nr. 7/1996. Prin PNCCF și prezentul proiect se va finaliza înregistrarea imobilelor din toate UAT- urile din România. Activitatea de înregistrare sistematică realizată în cadrul PNCCF, finanțată din veniturile proprii ale ANCPI și activitatea de înregistrare sistematică planificată în cadrul Proiectului major, sunt complementare și contribuie la realizarea obiectivului PNCCF.

Prin înregistrarea tuturor proprietăților din zonele rurale în sistemul integrat de cadastru și carte funciară, va fi elaborat sistemul cadastral național și de înregistrare a terenurilor care va susține creșterea capacității instituționale a autorităților publice, a eficienței administrației publice, a eficienței și transparenței tranzacțiilor funciare, stimularea consolidării terenurilor, o mai bună gestionare a terenurilor agricole, încurajarea investițiilor locale și regionale și utilizarea mai eficientă a fondurilor UE în România.

Rezultatele preconizate ale proiectului vor promova, alături de alte programe, îmbunătățirea mediului economic și social al țării în diferite aspecte aliniate la politica de programe UE:

- Stimularea investițiilor în infrastructura rurală de bază: transport, energie, mediu, sănătate și societate.

- Creșterea accesibilității fondurilor UE pentru comunitățile rurale.

- Promovarea angajării și susținerea mobilității muncii din zonele urbane în cele rurale.

- Reducerea breșei dintre zonele bine dezvoltate și nivelurile de dezvoltare ale regiunilor agricole și ale altor regiuni mai puțin favorizate.

- Consolidarea coeziunii economice, sociale și teritoriale.

- Reducerea dificultăților din zonele muntoase, puțin populate, a căror situare geografică încetinește dezvoltarea, pentru a încuraja dezvoltarea durabilă a acestora.

- Promovarea incluziunii sociale și combaterea sărăciei.

- Încurajarea dezvoltării sustenabile, protejarea mediului și utilizarea eficientă a resurselor.

 Proiectul este implementat de ANCPI împreună cu 40 de oficii de cadastru și publicitate imobiliară (județul Ilfov este exceptat, fiind situat într-o zonă dezvoltată și Municipiul București fiind zonă urbană) și Centrul Național de Cartografie.

La selectarea UAT-urilor din zonele rurale au fost luate în considerare următoarele criterii de prioritizare, aplicate de Comisia interministerială abilitată de lege:

a) unități administrativ-teritoriale care fac obiectul dezvoltării proiectelor de infrastructură prevăzute în Master Planul General de Transport al României, aprobat prin Hotărârea Guvernului nr. 666/2016;

b) unități administrativ-teritoriale care implementează ori sunt incluse în proiecte de dezvoltare a infrastructurii în cadrul altor programe, potrivit legii;

c) unități administrativ-teritoriale în care sunt identificate zone cu vulnerabilități sociale particulare privind accesul informal la proprietate. Criteriul va avea în vedere zone cu comunități rome, precum şi zonele defavorizate.

Lista celor 660 UAT-uri situate în zone rurale ale României stabilită de Comisia interministerială fost aprobată prin „Ordinul comun nr. 6962/1743/389/1522/2017 privind aprobarea Listei unităților administrativ-teritoriale din mediul rural în care se vor desfășura lucrări de înregistrare sistematică a imobilelor, care vor beneficia de finanțare din fonduri europene structurale şi de investiții în cadrul axei prioritare 11 a Programului operațional regional 2014 – 2020”, publicat în Monitorul Oficial al României, Partea I nr. 962 din data de 05 decembrie 2017.

 Prima etapă de implementare a Proiectului major „Creșterea gradului de acoperire și incluziune a sistemului de înregistrare a proprietăților în zonele rurale din România” a fost finalizată la data de 30.12.2023, fiind finanțată prin Programul Operațional Regional 2014-2020, Axa prioritară 11 – „Extinderea geografică a sistemului de înregistrare a proprietăților în cadastru şi cartea funciară”.

 Potrivit prevederilor Legii nr. 338/2023 pentru aprobarea Ordonanței de urgență a Guvernului nr. 36/2023 privind stabilirea cadrului general pentru închiderea programelor operaționale finanțate în perioada de programare 2014-2020, proiectul continuă în cadrul Programului Creștere Inteligentă, Digitalizare şi Instrumente Financiare 2021-2027, acesta fiind încadrat în categoria proiectelor etapizate.

 Astfel, ANCPI a încheiat, în 29.08.2024, contractul de finanțare a Proiectului major cu Ministerul Investițiilor și Proiectelor Europene (MIPE), în calitate de Autoritate de Management pentru Programul Creștere Inteligentă, Digitalizare și Instrumente Financiare 2021-2027.